**Styrke omstillingsevnen i norsk økonomi ved å innføre aktivitetsdempende tiltak for petroleumsnæringen**

|  |  |  |
| --- | --- | --- |
| **Inntektsforslag:** | **Kapittel, post:** | **Budsjettvirkning:** |
| Fjerne friinntekten i oljeskattepakken | Kap. 5440, post 24 | – 24 000 mill. kroner |
| Fjerne bevilgningene til letevirksomhet gjennom statens direkte økonomiske engasjement | Kap. 5440, post 24 | – 1 700 mill. kroner |
| Innføre en omstillingsavgift på norsk olje- og gassproduksjon | Kap. 5500, ny post | – 34 000 mill. kroner |

|  |
| --- |
| **Verbalforslag:** |
| Det godkjennes ikke flere utbyggingsplaner på norsk sokkel, av hensyn til natur og klima. |
| Tildelingen av nye letelisenser på norsk sokkel stanses; både TFO og nummererte konsesjonsrunder. |

Verden er i klimakrise, og enhver ny olje- og gassutbygging på norsk sokkel hindrer oss i å begrense den globale oppvarmingen til 1,5 grader. Vi er derfor nødt til å omstille den norske økonomien fra en oljeavhengig økonomi til en nullutslippsøkonomi. For å klare dette er vi nødt til å redusere aktiviteten i olje- og gassnæringen, og samtidig bygge opp alternative og grønne næringer som kan sikre arbeidsplasser og eksportinntekter også forbi 2050.

Oljeskattepakken har ført til et voldsomt utbyggingspress på norsk sokkel. Dette skyldes at staten dekket over 90 prosent av investeringskostnadene på grunn av den ekstraordinære friinntekten. Til tross for at denne ble nedjustert i statsbudsjettet for 2023, har oljeskattepakken likevel resultert i et rekordhøyt antall søknader om nye utbygginger på norsk sokkel. I [NOU 2022:20](https://www.regjeringen.no/no/dokumenter/nou-2022-20/id2951826/) skriver skatteutvalget at oljeskattepakken bidrar til at prosjekter som er ulønnsomme før skatt blir lønnsomme etter skatt, og anbefaler derfor staten å stramme inn de midlertidige reglene gjennom en reduksjon eller utfasing av friinntekten. Utvalget anbefaler at dette skjer så raskt som mulig.

Den massive tilførselen av subsidier til oljenæringen gjennom oljeskattepakken har ført til at Norge i praksis er mindre omstillingsdyktige nå i 2023, enn ved oljeprisfallet i 2020. Det høye utbyggingspresset har bidratt til kostnadsvekst og lønnsvekst i oljebransjen. Dette [er dårlige nyheter](https://www.nettavisen.no/okonomi/ny-rapport-skyhoy-fart-i-oljebransjen-kan-bli-kjempeproblem-for-norsk-havvind-suksess/s/5-95-508545) for andre næringer som for eksempel innen havvind, som ikke klarer å konkurrere med de lønnsvilkårene oljebransjen tilbyr. Det er også en utfordring for oljearbeiderne som har mistet jobben ved tidligere oljeprisfall og som nå trekkes tilbake til bransjen; bare for å være like utsatt for å bli arbeidsløse neste gangen oljeprisen faller. Disse arbeidstakerne trenger en langsiktig plan for å komme over til trygge og stabile jobber i andre næringer.

WWF mener derfor at det er på høy tid at regjeringen tar større grep for å nå klimamålene og å bedre omstillingsevnen i norsk økonomi; ved å redusere aktiviteten i oljebransjen. Vi foreslår dermed følgende tiltak:

* Friinntekten i det midlertidige oljeskatteregimet fjernes umiddelbart, i tråd med skatteutvalgets anbefalinger. WWF har benyttet tall fra Rystad Energy og funnet at ved å avvikle oljeskattepakka fra 1. januar 2023 kan staten spare 24 milliarder kroner i skattefradrag.
* Det innføres en omstillingsavgift per produserte fat med olje og gass, som øremerkes til Enovafondet, hvor midlene tildeles tiltak som kan bygge opp nye grønne næringer og redusere utslipp i Norge. Dette bør inkludere havvind, grønt hydrogen og nullutslippsløsninger i fastlandsøkonomien.
* Støtten til ny letevirksomhet på norsk sokkel gjennom SDØE avsluttes. Besparelsen ved å kutte denne posten vil være 1700 mill. kroner